ಜೆಎಸ್ಎಸ್ ಸಂಸ್ಥೆಯಿಂದಲೇ ಆಮ್ಲಜನಕ ಉತ್ಪಾದನೆಗೆ ಚಿಂತನೆ: ಸುತ್ತೂರು ಸ್ವಾಮೀಜಿ ಮೈಸೂರು: ಕಂಪೆನಿಗಳಿಂದ ಸರಿಯಾಗಿ ಆಮ್ಲಜನಕ ಸರಬರಾಜಾಗುತ್ತಿಲ್ಲ. ಹೀಗಾಗಿ, ನಾವೇ ಆಮ್ಲಜನಕ ಉತ್ಪಾದಿಸಲು ಚಿಂತನೆ ನಡೆಸಿದ್ದೇವೆ ಎಂದು ಸುತ್ತೂರು ಮಠದ ಶಿವರಾತ್ರಿ ದೇಶಿಕೇಂದ್ರ ಸ್ವಾಮೀಜಿ ಹೇಳಿದರು. ನಗರದಲ್ಲಿ ಸುದ್ದಿಗೋಷ್ಠಿಯಲ್ಲಿ ಸೋಮವಾರ ಮಾತನಾಡಿದ ಅವರು, ಈ ಪ್ರಕ್ರಿಯೆಗೆ 6 ವಾರಗಳ ಸಮಯ ಬೇಕಾಗಲಿದ್ದು, ಶೀಘ್ರವೇ ಕಾರ್ಯಾರಂಭಿಸಲಾಗುವುದು. ಈ ಸಂಬಂಧ ತಜ್ಞರೊಂದಿಗೆ ಚರ್ಚಿಸುತ್ತಿದ್ದೇವೆ ಎಂದು ತಿಳಿಸಿದರು. ಜೆಎಸ್ಎಸ್ನಲ್ಲಿ 411 ಕೋವಿಡ್ ಬೆಡ್ಗಳಿದ್ದು, 100 ಹಾಸಿಗೆಯನ್ನು ಸರ್ಕಾರಕ್ಕೆ ಬಿಡಲಾಗಿದೆ. 100ರಲ್ಲಿ 35 ಐಸಿಯು ಬೆಡ್ ಇವೆ. ಇಂದು ಅಥವಾ ನಾಳೆಯೇ 50100 ಹಾಸಿಗೆಗಳನ್ನು ನೀಡಲಿದ್ದೇವೆ. ಅಲ್ಲದೇ ಒಬ್ಬ ರೋಗಿಗೆ ದಿನಕ್ಕೆ 3 ಸಿಲಿಂಡರ್ ಬೇಕಾಗಲಿದ್ದು, ಸರ್ಕಾರ ಸಿಲಿಂಡರ್ ಒದಗಿಸಿದರೆ ಇನ್ನಷ್ಟು ಹಾಸಿಗೆ ವ್ಯವಸ್ಥೆ ಮಾಡಲು ಸಿದ್ಧವಿದ್ದೇವೆ ಎಂದರು.